Aphiwe langer uit, maar sal reg wees vir Japan | Netwerk24
Deur Hendrik Cronjé 28 Julie 2019 00:54
Aphiwe Dyantyi sal langer tyd in die siekeboeg deurbring as wat die Springbokke aanvanklik gehoop het.
Die goeie nuus is wel dat hy, Damian Willemse, Dan du Preez en Warren Whiteley betyds vir oorweging vir die Wêreldbekertoernooi sal herstel tensy hul rehabilitasieprogramme ’n onverwagse spoedbult tref.
Die besering aan Dyantyi se dyspier, wat hy op die oefenveld voor die toets teen die Wallabies opgedoen het, is ernstiger as wat aanvanklik vermoed is.
Hy sal 10 Augustus se toets in Salta teen Argentinië misloop. Dit is ook onwaarskynlik dat die Bokke dit met hom vir 17 Augustus se tuistoets in Pretoria teen die Poemas sal waag.
Die Bokke speel op 6 September in Kumagaya in ’n vriendskaplike toets teen Japan.
Dyantyi se rehabilitasieprogram is op koers om hom ten minste gereed te kry vir die toets teen Japan.
Willemse is stewig op die herstelpad. Hy het verlede week ná ’n kniebesering begin hardloop. Hy sal volgens alle aanduidings goedkeuring kry om vir die Pretoria-toets oorweeg te word.
Whiteley het hoop om ook gereed te wees vir die Loftustoets. Du Preez het van sy gekraakte ribbes herstel.
Meer oor: Aphiwe Dyantyi | Wellington | Rugbykampioenskap | Springbokke | Wereldbeker-Toernooi